**Kontaktmøte for pensjonistforeningene i Porsgrunn**

6.mai hadde Eldrerådet invitert alle pensjonistforeninger i Porsgrunn til det årlige kontaktmøtet.30 representanter for 6 pensjonistforeninger og hele Eldrerådet møtte til kontaktmøtet på Choice Hotel. Leder i Eldrerådet Hans Martin Gullhaug ønsket velkommen.

Deretter fikk vi en grundig orientering fra GBBL ved Lars Christensen om boligsituasjonen i Porsgrunn og ulike planer fra GBBL for nye boligprosjekter. Han orienterte også om prisnivå på boliger, renter ,effekt på felleskostnader etc. Lars fikk en del spørsmål spesielt ang. omsorgsboliger og tiltak for eldre. Orienteringen ble fulgt av gode bilder med reelle planer og drømmer for framtida.

Deretter var det kaffepause med rundstykker og snacks. Det smakte godt.

Neste programpost var orientering om Porsgrunn som demensvennlig kommune. Kommunalsjef Bente Østbakken Aasoldsen gav oss en god definisjon og klargjøring av hva demensykdom er. Hun orienterte og om kommunens planer for å utvikle Porsgrunn til en god demensvennlig kommune. Bl.a planer for ansettelse av demenssykepleier ,og hvordan samarbeidet mellom fastlege ,sykehus og kommune om pasienter med demens foregår. Hun kom og inn på den nye helsestasjon for eldre som skal starte på Borgehaven. Vi fikk og en orientering om plan for omsorgstjenesten 2025-2040.

Så fikk vi en orientering ved Ragnhild Klingenberg om Demenskoret i Porsgrunn og den nystartede Demensforeningen i byen .Ragnhild oppfordret forsamlingen til å støtte opp om disse gode tiltakene.

Lise Wiik fra Pensjonistforbundet- Telemark orienterte om forbundet og hvilke fordeler en kan få som medlem der.

Siste post på programmet var en orientering om Eldrerådet .Hvordan vi arbeider ,og hvordan vi prøver å påvirke kommunale prosesser. Hans Martin orienterte om Eldredagen 1.oktober og Eldreprisen 2025. Eldrerådet ønsker forslag på kandidater til prisen.

Kontaktmøtet ble avsluttet litt før kl 16.00 med ønske fra alle om en ny konferanse neste år.